Ohjeet ovat olleet moskeijan nettisivuilla viisitoista vuotta.

Pitkään moskeijan sivulla olleissa teksteissä on viittauksia parisuhdeväkivaltaan. Mostphotos

Müncheniläisen moskeijan (IZM) kotisivuilla on annettu ohjeita vaikeisiin avioliittoihin tai tilanteisiin, joissa nainen on ”uppiniskainen”. Kolmiosaisissa ohjeissa miehen tulee ensin varoittaa vaimoaan, toiseksi erottaa aviovuoteesta ja kolmanneksi lyödä vaimoaan, kertoo Baijerin osavaltion yleisradioyhtiö Bayrischer Rundfunk.

Lyömisen tulee olla ”hengeltään symbolinen”. Tarkemmin asiaa ei selitetä. Maininta on verkkosivuilla kohdassa 10: ”Nainen ja perhe islamissa” ja on ollut siellä viimeiset viisitoista vuotta.

Nimettömänä pysyvä naisten turvatalon työntekijä kertoo Bayrischer Rundfunkille pahoinpidellystä musliminaisesta, jonka mies pitää parisuhdeväkivaltaa hyväksyttävänä. Syynä on, että yhteisö pitää sitä hyväksyttävänä.

Kyseinen työntekijä, joka on pedagogi, sanoo, että IZM:n sivuilla olevalla kannanotolla on katastrofaalisia vaikutuksia naisten ja miesten väliselle tasa-arvolle.

Pedagogin mukaan viestillä on merkitystä myös seuraavalle sukupolvelle. Jotkut tytöt, jotka ovat traumatisoituneet äitiinsä kohdistuneesta pahoinpitelystä, ottavat tulevaisuudessa alistuvan ja uhrin roolin. Poikia taas kasvatetaan pahoinpitelijöiksi, kun tällaiset säännöt ovat yhteisössä normaaleja.

Pedagogin mukaan auttaisi, jos väkivaltaan kehottaminen kriminalisoitaisiin.

Ei riko lakia

Münchenin syyttäjänlaitoksen mukaan kyseessä ei ole rikosepäily, jota voitaisiin alkaa tutkia. Juridisesti kyse ei ole konkreettisesta kehotuksesta väkivaltaan. Syytettä ei siis voida nostaa.

Müncheniläiset poliitikot tuomitsivat viestin.

–Jos IZM viestii, että väkivalta on hyväksyttävä tapa ratkaista avioliiton ongelmia, se rikkoo perustavanlaatuisesti yhteiskuntamme arvoja. Kehotuksilla väkivaltaan ei ole yhteiskunnassamme sijaa, sosiaalidemokraattien maahanmuutosta vastaava kaupunginvaltuutettu Cumali Naz sanoi.

Siteet muslimiveljeskuntaan

Baijerin sisäministeriö suhtautuu pitkään Münchenissä olleeseen IZM:ään kriittisesti. Moskeijalla on yhteys Saksan islamilaiseen yhteisöön (DGM), joka yrittää edistää Saksassa poliittisesti Muslimiveljeskunnan ideologiaa. Kyseiseen ideologiaan liittyy sisäministeriön mukaan ”totalitaarinen hallintajärjestelmä, joka ei takaa kaikkien ihmisten vapautta ja tasa-arvoa”.

Monissa maissa Muslimiveljeskuntaa pidetään terroristijärjestönä.

Saksan Islamilainen yhteisö kiistää yhteyden ja on useasti tuominnut Muslimiveljeskunnan myös müncheniläismoskeijan nimissä. Se on todennut jäsenten seisovan ”rajoittamattomasti vapauden ja Saksan demokraattisten perusoikeuksien takana”.

Jo maaliskuussa Saksan islamilaiselta yhteisöltä kysyttiin müncheniläismoskeijan verkkosivujen sisällöstä. Verkkosivuilla on nimittäin toinenkin kiistanalainen kohta, joka koskee avioeroa. ”Yleensä nainen menee eron jälkeen ilman lapsiaan takaisin lapsuudenkotiinsa, mikä tekee uudelleennaittamisesta helpompaa”, sivuilla kerrotaan myöskin perhettä käsittelevässä osiossa.

Jo 3. maaliskuuta moskeija lupasi muokata verkkosivujen kohtaa. Tätä ei kuitenkaan ole tehty.

Maaliskuun tiedotteessa moskeija vetosi muun muassa epätarkkuuksiin käännöksissä. Tekstit on käännetty useasta eri lähteestä.

Nyt islamilainen yhteisö sanoo Bayrischer Rundfunkille, että ”sairauden ja useiden tiimissä olevien ihmisten muiden olosuhteiden takia asiassa on ollut viivästyksiä”. Kyseisen tiimin oli tarkoitus tehdä muutokset verkkosivuille. Nyt asialla ovat islamilaisen yhdistyksen mukaan uudet ihmiset ja muutokset tullaan tekemään kahden viikon sisään.

Yhdistys muistuttaa, että moskeijassa kyse on vapaaehtoistyöntekijöistä, jotka eivät saa palkkaa.